**Rozštiepené Slovensko.**

Je týždeň po voľbách, hlavy trochu vychladli, možno pokojnejšie hodnotiť.

Matematicky vyhral Matovič, človek s fiktívnou politickou stranou a s fiktívnym programom. Na Slovensku zvíťazilo príslovie: "Kde sa dvaja bijú, tam tretí zvíťazí." Ľudia mali plné zuby studenej občianskej vojny, ktorú mainstream a liberáli rozpútali proti osobe Roberta Fica a proti Smeru. Pochopili, že víťazstvo jedných, alebo druhých by len ďalej stupňovalo spoločenské napätie, preto volili Matoviča, ako východisko z núdze. Určite nie preto, že by ho považovali za nejakého politického vizionára. Určite nedodrží mnohé sľuby, ktoré dával, pretože boli nereálne. Určite sa mu nepodarí ani pozatvárať všetkých, ktorým to sľuboval. Už Dzurinda sľuboval, že každý minister jeho vlády spíše čiernu knihu "mečiarovských zločinov a zlodejín", nespísali nič.

Po voľbách sa mnohí cítia porazení, možno aj pán Matovič sa obáva, že jeho víťazstvo bude víťazstvom Pyrrhovým.

Porazení sa cítia slovenskí Maďari. Existuje politologická teória, že zaniknutý štát vrhá v politike svoj tieň desatinu obdobia, ktorý trval. Ak Uhorsko trvalo 1000 rokov, tak uhorský tieň, trvajúci sto rokov, už zanikol. Ak je táto teória správna, tak etnická maďarská strana so separatistickým programom by už na Slovensku nemala byť úspešná. Celkom by som sa na to nespoľahol, ale bude zaujímavé to sledovať.

Porazené sa cíti vlastenecké a národné krídlo. Spravodajskou hrou bola rozložená Mečiarova Slovenská liga. Voľne hovoriaci Mečiar v televízii je zrejme ešte stále pre mnohých nebezpečný. Pán Mečiar tú spravodajskú hru včas prehliadol a z projektu vycúval, je potrebné povedať, že so cťou. Obeťou spravodajskej hry bola aj Harabinova Vlasť. Do dňa volieb to pán Harabin nepochopil a vinný si je za to sám. Na hlavu bola porazená aj SNS, čo je na samostatnú analýzu a o víťazstve nemôžu veľmi rozprávať ani Kotlebovci, ktorí mediálne nedokázali využiť svoje víťazstvo na Najvyššom súde SR a nepochopiteľne sa nechávajú fackovať nadávaním do fašistov.

Porazení sa cítia progresívni liberáli. Majú pravdu, odmietajú si ale priznať pravé príčiny svojej porážky, ja vidím dve: Prvou je víťazstvo p. Čaputovej v prezidentských voľbách. Slováci jednoducho nechceli nastolenie totality jednej strany, preto po získaní prezidentského paláca, po víťazstve v eurovoľbách a po získaní primátorských postov vo viacerých významných mestách, včítane Bratislavy, Čaputovej stranu do parlamentu a do vlády nevpustili. Tu sa prejavil náš skvelý národný politický inštinkt pre správne rozhodnutia vo vážnych okamžikoch. Druhou príčinou je ich minimálny regionálny vplyv. Bez bratislavských hlasov by boli marginálnou straničkou s pár percentami, zvyšok Slovenska si ku nim zachoval výrazný odstup a nedôveru. Mimochodom, bez bratislavských hlasov by v parlamente nebola ani SaS a ani strana pána Kisku. Keby ste si zostavili parlament len podľa hlasovania bratislavčanov a potom len podľa hlasovania Slovenska bez Bratislavy, tak si uvedomíte to, čo naznačujem v názve svojej analýzy: Že Slovensko je názorovo, kultúrne, hodnotovo, aj politicky rozštiepené na svet bratislavčanov a svet zvyšku Slovenska. Nie je to dobré pre nikoho, ani pre bratislavčanov, ani pre tých druhých, ani pre vládu ani parlament. Slovensko potrebuje vygenerovať vizionárskych politikov, ktorí tento náš vnútorný konflikt vyriešia. Tieto voľby preukázali aj taký dôsledok tohto rozštiepenia, že mainstream má mimo Bratislavy minimálny vplyv. Mala by si to uvedomiť najmä RTVS, že nevysiela len pre bratislavčanov.

Tieto voľby pozitívne vyriešili tri najzásadnejšie otázky dlhodobého vplyvu: Odmietnutie istanbulského dohovoru, odmietnutie vítačskej politiky voči migrantom a zdá sa, že aj americké základne na Slovensku prestávajú byť témou. Rozhodnutia v týchto troch otázkach ovplyvnia náš život na dlhé roky, preto ich pokladám za fundamentálne, na rozdiel od akéhokoľvek zákona, ktorý môže parlament zmeniť doslova za pár minút. Takéto rozhodnutia v týchto troch otázkach sú dobré aj pre bratislavčanov, hoci si to mnohí v tejto chvíli nemyslia.

Ešte sa zmienim o dvoch významných signáloch, ktoré zatiaľ nikto správne neanalyzoval a zostali takmer nepovšimnuté. Fotografia auta trnavského VÚC, zaparkovaného pred ambasádou USA, ako dôkaz návštevy pána Matoviča na americkej ambasáde doslova pár hodín po uzavretí volebných miestností. To auto tam bolo zaparkované zámerne, aby bolo videné a nájdené. Tým autom nám bol poslaný neverbálny odkaz, že budúci premiér dostal noty. Druhým signálom bola teatrálna ponuka ministerského kresla cez médiá pánovi Lipšicovi samotným Matovičom. Odpoveďou bolo teatrálne odmietnutie Lipšicom, tiež cez médiá. Bola to informácia pre zasvätených, ktoré politické krídlo vo Washingtone začína vyhrávať a že by sa bolo treba podľa toho zariadiť...

Dr. Paulov, Nitra.